### Resumé

Når almene boligorganisationer vil foretage renoveringer og forbedringsarbejder og optage lån med pant i fast ejendom til finansiering heraf, medfører det ofte en huslejestigning på mere end 5 %. Dette kræver kommunalbestyrelsens godkendelse.

Teknik & Miljø anmoder om, at kompetencen til at godkende renoveringer, forbedringsarbejder og lånoptagelse delegeres til administrationen for at sikre en mere smidig sagsbehandling og kortere sagsbehandlingstid.

### Sagsfremstilling

Almene boligorganisationer foretager løbende forbedringer og renoveringer af deres ejendomme, så de har en tidssvarende indretning, er godt vedligeholdt, og så boligorganisationen kan tilbyde boliger med et rimeligt huslejeniveau.

Hvad enten der er tale om renoverings- eller moderniseringsprojekter, der er reguleret efter to forskellige lovbestemmelser, bliver begge typer projekter behandlet og vedtaget af boligforeningens beboerdemokrati.

Kommunalbestyrelsen skal godkende projektet inden det kan iværksættes.

#### **Renoveringer mv.**

Renoveringsarbejder som fx fornyelse eller vedligeholdelse af tag, vinduer, terrasser mv. kræver kommunalbestyrelsens godkendelse efter driftsbekendtgørelsens § 79, stk. 4, hvis de medfører en huslejestigning på mere end 5 %.

#### **Forbedringer – kollektiv råderet**

Modernisering af et lejemåls køkken eller bad vil typisk ske efter reglerne om kollektiv råderet.

Det betyder, at muligheden for forbedringen vedtages på et møde i den enkelte afdeling, hvorefter den enkelte lejer kan beslutte, om moderniseringen også skal ske i den pågældendes lejemål, jf. almenboliglovens § 37 b.

#### **Lånoptagelse**

Både renoveringer og forbedringer finansieres hovedsageligt ved optagelse af lån mod pant i boligorganisationens faste ejendom. Selve lånoptagelsen kræver kommunalbestyrelsens godkendelse, jf. almenboliglovens § 29.

#### **Kompetencefordeling**

Ifølge [adresse] Delegerings- og [adresse] har Teknisk Udvalg kompetencen til at træffe afgørelse om godkendelse af huslejestigninger i forbindelse med renoverings- og forbedringsprojekter.

Byrådet besluttede på sit møde 2. oktober 2013, pkt. 178, at delegere sin kompetence til at godkende optagelse af lån med pant i fast ejendom til Teknisk Udvalg, hvis lånoptagelsen er uden kommunal garanti.

Teknisk Udvalg har tidligere den 7. september 2021, pkt. 213, delegeret sin kompetence til at godkende huslejestigninger og låneoptagelse i forbindelse med kollektiv råderet til administrationen.

Teknisk Udvalg har ligeledes den 7. november 2023, pkt. 243, delegeret sin kompetence til at godkende huslejestigninger og låneoptagelse i forbindelse med ekstraordinære renoveringsarbejder til administrationen.

Ved en fejl blev disse delegationer ikke forelagt Byrådet til godkendelse.

### Økonomi

Ingen bemærkninger

### Klima og resiliensvurdering

Ingen bemærkninger

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 18. juni 2024, punkt 145:

**at** Teknisk Udvalg anbefaler over for Byrådet at delegere beslutningskompetencen til administrationen til at træffe afgørelse i følgende sager:

* Godkendelse af lejeforhøjelser, der inden for et regnskabsår overstiger 5 %, i forbindelse med rimelige moderniseringsarbejder, ekstraordinære renoveringsarbejder mv., som er omfattet af driftsbekendtgørelsens § 79, stk. 4
* Godkendelse af lejeforhøjelser, der inden for et regnskabsår overstiger 5 %, i forbindelse med forbedringsarbejder (kollektiv råderet), jf. almenboliglovens § 37b og almenlejelovens § 10, stk. 3
* Optagelse af lån med pant i fast ejendom, jf. almenboliglovens § 29, til finansiering af de nævnte moderniserings-, renoverings- eller forbedringsarbejder

####

#### Beslutning fra Teknisk Udvalg, den 18. juni 2024, punkt 145:

Anbefalet.

####

#### Beslutning fra Økonomiudvalget, den 5. august 2024, punkt 188:

Udsat.

Nicklas Laursen deltog ikke i behandlingen af punktet.

Fraværende: Niels Nilsson.

#### Beslutning fra Økonomiudvalget, den 26. august 2024, punkt 213:

Anbefales.

Erling Gregersen stemte imod.

Fraværende: Josephine Andersen.

Nicklas Laursen deltog ikke i behandlingen af punktet.

### Beslutning

Godkendt.

Georg Kjær, Erling Gregersen, Jannie Christiansen, Gundhild Johansen, Asger Jessen, Josephine Andersen, Ester Nørgaard og Karl Schmidt stemte imod.